## Sanitat obrirà unitats de trauma en cada un dels departaments afectats per la DANA per a previndre l’estrés posttraumàtic de la ciutadania

*** Sanitat garantix el tractament de la salut mental de les persones afectades per la DANA per part dels professionals sanitaris
* La Conselleria de Sanitat ha anat desplegant de manera progressiva equips especialitzats per a donar una atenció psicològica integral
* S’ha mobilitzat prop de 120 professionals, organitzats en 17 equips multidisciplinaris distribuïts en els municipis afectats i en la Unitat d’Atenció Psicològica, instal·lada en Fira València**

La Conselleria de Sanitat obrirà en les pròximes setmanes unitats de trauma en cada un dels departaments afectats per la DANA amb l’objectiu de previndre i evitar l’estrés posttraumàtic de la ciutadania. Així ho ha anunciat el director de l’Oficina Autonòmica de Salut Mental i Addiccions de la Conselleria de Sanitat, Bartolomé Pérez, que ha explicat que estes unitats s’activaran en 2 o 3 setmanes, “tenint en compte els temps clínics adequats”, i estaran formades per professionals especialitzats.

En estes unitats es prestarà una atenció especialitzada tant a adults com a xiquets i adolescents, “de manera immediata i sense burocràcies”, amb un equip integral que atendrà en funció de la dimensió de cada departament i a través de jornades extres inicialment. En les unitats de trauma es tindrà en compte “les prioritats absolutes de salut mental” com són el trastorn mental greu i la prevenció de l’estrés posttraumàtic.

A més, en esta segona fase de l’assistència psicològica es preveu altres mesures com treballar amb les unitats d’atenció precoç a través de la Conselleria d’Educació, amb cribratges regulars a través de qüestionaris específics d’estrés, o les unitats de prevenció de les addiccions, així com formació especialitzada i contínua als professionals.

En este punt, el director de l’Oficina de Salut Mental de la Comunitat Valenciana ha destacat també que es manté contacte directe amb professionals de la Universitat de Houston que estan proporcionant mecanismes d’atenció psicològica implementats en grans catàstrofes.

Amb tot això, Pérez ha traslladat el missatge que la Conselleria de Sanitat garantix el tractament de la salut mental de les persones afectades per la DANA per part dels professionals sanitaris.

**Primera fase de l’assistència psicològica**

Bartolomé Pérez, que ha intervingut este matí en roda de premsa, ha recordat que Sanitat ha anat desplegant des del primer moment de manera progressiva equips especialitzats per a donar assistència a les persones afectades per la DANA.

En concret s’ha mobilitzat més de 80 professionals de psiquiatria, psicologia, infermeria de salut mental i treballadors socials dels servicis de salut mental que estan operatius en les zones afectades, oferint una atenció integral i especialitzada. Els municipis d’Albal, Alfafar, Benetússer, Chiva, Massanassa, Paiporta, Picanya, Sedaví i Torrent disposen d’un punt d’assistència psicològica, i Aldaia i Catarroja, amb dos punts.

Encara que el Departament de Salut de la Ribera té obertes totes les unitats de salut mental, s’està prestant assistència també en altres municipis que tenen dificultats de desplaçament a les unitats. En estos casos, és convenient sol·licitar informació prèvia en els centres de salut corresponents: Guadassuar, l’Alcúdia, Algemesí i Sueca. D’altra banda, les unitats de salut mental del departament de Requena estan prestant assistència des de l’inici a les poblacions afectades d’eixa zona.

A més, des de dimecres passat, està activa la Unitat d’Atenció Psicològica, situada en el Centre d’Esdeveniments de Fira València, atesa per 30 professionals. Este centre, que en l’actualitat manté en seguiment 230 persones, oferix assistència tant presencial com remota, mitjançant telefonades i videoconferències.

Cal recordar que els pacients que ja rebien atenció en les diferents unitats de salut mental, i especialment aquells amb patologies més greus, continuen rebent seguiment telefònic des dels servicis corresponents.

La Conselleria de Sanitat ha publicat ja en el seu web totes les recomanacions específiques sobre Salut Mental, entre les quals es troben els consells per a persones amb dol traumàtic, així com els punts actuals d’assistència psicològica disponibles:

[Recomanacions Salut Mental - Sanitat - Conselleria de Sanitat](https://www.san.gva.es/ca/web/sanidad/actuaciones-dana/salud-mental)

Fecha: 11/11/2024